Túrakód: TK-2022 / Táv.: 84,3 / Frissítve: 2022-02-24

Túranév: Szent-S-kör 2022 / Kontyvirág tanösvény

Leírás:

Teljesítménytúránk 13 résztávból áll.
Teljesítése 14 ellenőrzőpont-igazolást igényel.

A rajt és a cél ugyanott található: Rajt-Cél *(Dózsa-ház)* / 001QR /
N46 39.154 E20 15.191.

Az épület közelében van lehetőség parkolásra is.

*(A túra navigációjának elsődleges anyaga a letölthető nyomvonal. Ennek használata, vagy helyismeret hiányában nem ajánlott elkezdeni a túrát! A leírás nem helyettesíti a nyomvonal használatát, csupán kiegészíti azt.)*

***1. résztáv:*** */* *Rajt-Cél (Dózsa-ház) - Serházzugi Holt-Tisza /*A Rajt-Cél QR-kód beolvasása után, kellő körültekintést követően keljünk át az egykori 451-es főút városi szakaszán, hogy a Széchenyi liget mentén futó kerékpárúton jobbra fordulva *(ÉNY)*, Csongrád irányába tudjunk haladni. A kerékpárutat követve két körforgalommal találkozunk, majd felhajtunk a Tisza töltésére a 71,1-es tkm-nél. Kezdeti irányunkat tartva *(ÉÉNY)* haladunk a 73,1-es tkm-ig, a 451-es út kereszteződéséig, ahol balra *(NY)* fordulunk.
Közben elhagyjuk a szentesi Szivattyútelepet.
A főútra történő balra felhajtásnál legyünk nagyon óvatosak, ugyanis a nagy forgalmú út kanyarulata miatt nem látjuk kellőképpen a gyorsan közeledő járműveket. Ne csak a szemünkre, a fülünkre is „támaszkodjunk”!
Sajnos egy rövid szakaszon *(380 m)* a közúton kell haladnunk, azonban elérvén a menetirány szerinti bal oldalon lévő *(korláttal elválasztott)* szervízutat/járdát, keljünk át a főúton, hogy végre biztonságban érezhessük magunkat. *(A közlekedés szabályai szerint egyébként nyugodtan haladhatnánk az úttesten is tovább.)*
A hídon átgurulva, a mindkét irányban aszfaltozott töltést a 78,5-es tkm-nél érjük el. A főúton ismét át kell kelnünk (alapos körültekintést követően), hogy Csongrád *(ÉÉNY)* felé bringázzunk tovább. A 79-es tkm-nél keresztezzük a 147-es vasútvonal sínpárját ahol az átkelést fénysorompó segíti.
Elhagyva a Kisréti gátőrházat *(79,1 tkm)*, a következő, mentett oldali rámpán legurulva jutunk a Serházzugi Holt-Tisza mentén futó útra, melyen a város felé haladva bő egy kilométert követően nyílik lehetőségünk a holtágat kettészelő földsávon, egy ösvényen átkelnünk. A túlsó oldalon, balról *(NY)*, egy nyárfán találjuk első terepi ellenőrzőpontunkat *(061QR)*, az emelkedő előtt.
 ***2. résztáv:*** */* *Serházzugi Holt-Tisza - Öregszőlők harangláb DK /*﻿
Csekkolást követően az ösvény felvezet a régi töltés tetejére, melyről egy rövid szakasz *(125 m)* megtételét követően le is kell gurulnunk, az ellenkező oldalon, immár Csongrád lakóházainak „sarkához”. A lakott területen, egészen az élő Tisza töltéséig szenteljünk nagyobb figyelmet a nyomvonal útmutatásainak a kereszteződésekben, a helyes irány tartása érdekében.

A gátra felvezető rámpa tetején mind a kettő irányban fut track a kijelzőnkön. Most, menetben, balra (ÉNY) van a helyes irány. Itt, leegyszerűsödik a navigáció. Követjük a gátat az Öregszőlők kezdetét jelentő körforgalomig.

*(A töltés városi szakaszán legyünk figyelmesek, mivel jó időben jelentős „rajzás” lehet! Találkozhatunk figyelmetlen sétálókkal, az utat teljes szélességében elfoglaló csoportokkal, hosszú pórázon sétáló kutyussal, sárkányeregetőkkel, stb…)*

Közben láthatjuk a közel s távol ritkaságszámban menő pontonhidat is. A híd mai külsejét 1957-ben nyerte el, de az első építmény már 1896-ban összekötötte a várost a nagyréti termőterületekkel. (*Méretesebb vízi jármű érkezése esetén a hidászok a híd egy 53,6 méteres szakaszát kishajóval félrevontatják az átkelés lebonyolítása érdekében kb. 15-20 perc alatt.)*A körforgalom közepén harangláb is látható *(sajnos az egykoron benne lévő bronz harang színesfémgyűjtők martalékává vált)*. Itt van a résztáv végét jelentő ellenőrzőpont *(058QR)*, az ártérbe futó rámpa DK-i oldalán, a Natura 2000 tábla oszlopának DDNY-i oldalán.
 ***3. résztáv:*** */* *Öregszőlők harangláb DK - Urbán-Kereszt/*Az ellenőrzőpont beolvasását követően, visszatérve a körforgalomba, a második kiágazáson kell kihajtani ÉNY-i irányban, leválva a visszafelé vezető nyomvonalról, mely az első kiágazásnál érkezik be.

Az ipari elkerülő út aszfaltcsíkja, nagy ívben fut a szőlős területek határán. Erről letérnünk, szűk kettő kilométer megtételét követően kell jobbra *(ÉNY)*, a szintén aszfaltos Mária útra, a szőlőskertek közé.

Odébb, a betorkolló kereszteződésben, a balunkon lévő Mária-emlékhelynél murvás útra váltunk. Továbbhaladnunk balra *(DNY)* kell egy rövid szakaszra *(115 m)*. Itt az első kiágazásnál korábbi irányunkban haladunk tovább a murván *(a kereszteződés „háromszögében” egy ásott kút is található, mely könnyen felismerhetővé teszi)*. A kertek, présházikók, kunyhók között haladva a Mária út végén elérjük az „aszfaltcsíkot”, ahol ismét balra *(ÉNY)*, majd 220 m követően jobbra *(ÉNY)* fordulva folytatjuk a korábban megkezdett irányt, de immár az Urbán dűlőn haladva, homokkal a kerekek alatt. Beljebb elhaladunk egy régi feszület és harangláb mellett, melyek balról találhatóak, részben a növényzetben megbújva, egy nagyobb épület ÉK-i sarkánál.

Az alattunk lévő homokút visz el az Urbán-kereszthez. Az ellenőrzőpont is itt található a kegyhely mellett, nekünk jobbról *(ÉK)*, a fás terület szélén, egy fatörzsön *(062QR)*.
 ***4. résztáv:*** */* *Urbán-Kereszt - Alpári-rét (1)/*Nyeregbe pattanva, a kereszteződésben jobbra *(ÉK)* fordulva hagyjuk, hogy a track vezessen ki minket a terület dűlőutjainak útvesztőjéből - kis megtörések kivételével - azonos irányban. Közben tűnődhetünk az út mentén fel-fellelhető régi kunyhók által sejthető egykoron virágzóbb kiskerti szőlészeten.
Az aszfaltutat elérve ismét mind a kettő irányban fut nyomvonal a kijelzőn. Most, még távolodóban, az ÉÉNY-i irány a helyes, melyre balra fordulással jutunk. Bő 750 m megtételét követően kell letérnünk az aszfaltról, a vége előtt nem sokkal, balra, NYDNY- i irányba. A homokúton együtt futunk a visszafelé vezető nyomvonallal. E szakasz rövid, még a száz métert sem éri el. Az első lehetőségnél jobbra *(ÉNY)*, a mérőtorony irányába kell tovább haladnunk, de nem felhajtva a dombra, hanem legurulva a holtágak közötti földsávon az alpári rét széle felé. Átérve a medervégek között, a nyomvonalak kettéágazásánál -így menetben- kissé jobbra tartva haladjunk tovább a fák között futó füves úton. Egy rövidebb szakasz *(320 m)* megtételét követően, az első lehetőségnél balra (NY) térjünk ki, hogy kiérjünk a rétre, ahol kitágul a tér. E szakaszon lehet némi nyomvonal-eltérés az aktuálisan kitaposott rész és a kijelző által mutatott között. Elegendő, ha az irányt tartjuk, kereszteződésekhez érve azonban pillantsuk rá a kijelzőre!

A track átvezeti a túrázót egy holtágvégnél található szűkebb szakaszon is, ahol érdemes kitekinteni balra a víztükör felé. Gyakran nyüzsgő madárparadicsom a vízfelszín és környezete. Átérve ismét legelő, kaszáló veszi körbe a túrázót. Odébb, a kijártabb földútba torkollva egy ártézi kútra telepített itató mentén érdemes frissíteni a bő folyású hűs vízzel!

*(Ezen a réten tavasz végétől őszig szürkemarhák legeltetése zajlik. Az aktuális legelőterületet villanypásztorral kerítik le a gulyások. Ez járhat azzal, hogy némileg el kell csúsztatnia a túrázónak a bejárt útvonalát az általunk a földútra „rajzolt” tracktől, de mindig hagynak helyet az elhaladásra. Ne menjetek be a lekerített részre, mert a szürkemarha az nem öleb! Az sem szerencsés, ha a bika riválisnak néz és féltékenységi rohamot kap, de az sem, ha friss tehénnek gondol.)*

Az ártézi kutat elhagyva, megkerülve egy kisebb nyárfást, visszatérünk a kaszáló/legelő ÉK-i sarkához. e részen az út jobb oldalán egy kőrisfa „rejti” a 063QR ellenőrzőpontot.

***5. résztáv:*** */* *Alpári-rét (1) - Alpári Holt-Tisza /*A földút ívét követve, a megyehatárra jutunk, melyet itt még nem keresztezünk. A füves terület NY-i sarkán ismét találkozunk a visszafelé használatos nyomvonallal. Ne térjünk ki balra! Keljünk át irányváltás nélkül a holtágvégek között. Azonban a túlsó oldalon, az emelkedő leküzdését követően el kell fordulnunk jobbra *(ÉNY)*, a tanya irányába. Ismét homokos talajút kerül kerekeink alá, mely aszályos időben, jelenthet leküzdendő feladatot. Ismét több figyelem szükséges a helyes navigációhoz! Elérve a nyomvonalak találkozását, a betorkollásnál jobbra *(ÉÉNY)* kell haladni, egy jól kijárt homokúton, keresve a kevésbé „megülős” keréknyomot. Elhaladva egy szépen rendben tartott porta „utcafrontja” előtt, odébb elérjük a Tetves-halmot, melyet a kunhalom látványa mellett a tetején látható zöld feszület is jól azonosíthatóvá tesz. A kereszteződésben jobbra *(ÉK)* kell venni az irányt, leválva a visszafelé vezető nyomvonalról. A tanya mellett egy lejtő visz le, mellyel búcsúzunk a homoktól is. Lent vizesebb, vizenyősebb területek találhatóak, merőben más környezetet teremtve. Az út és a nyomvonal bevezet az alpári Holt-Tisza partjára. Itt azonban az alattunk lévő kitaposottabb úrtól ki kell térni balra *(É)*, a holtág partjára, még a Kanász-ér vízforgalmát szabályzó áteresz előtt!

Mire a vízpartra érünk az aktuális 064QR ellenőrzőpont is a látómezőnkbe kerül.

***6. résztáv:*** */* *Alpári Holt-Tisza - Tiszaalpár / Templomdomb /*

Egyszerű navigációs feladatot jelentő szakasz következik. Kövessük a vízparton futó utat élvezve a csodálatos környezetet! Odébb, a Tiszaalpár melletti szakaszhoz érve a vízparton ladikok végeláthatatlan sora következik, melyhez természetesen horgászok is kötődnek. E szakasz frekventáltabb. Parton ücsörgő pecásokkal, sétáló családokkal is összefuthatunk. Legyünk figyelmesebbek és türelmesebbek! Ők azt nem értik, hogy minek hajtunk itt, mint egy őrült? Mi azt nem, hogy mi a fenét keres a pecabot keresztben az ösvényen. *(Nem, nem feltétlen jár konfliktussal a szakasz, de előfordulhat. Viszont szép, ezért tettük ide a pálya nyomvonalát.)*Odébb, a pihenőpadokkal ellátott félszigetnél kereszteznünk kell a Tiszaalpár-Nyárlőrinci csatorna medrét, melyet egy acélszerkezetű kishídon át tudunk megtenni. *(Figyelem! Ne lendületből menjetek! A szerkezet keskeny. Oldalra leesni nem fogsz, hisz van korlátja, viszont a montikormány, nem biztos, hogy közéfér. A koskormány szélességével nincs gond, de ha megcsellensz, gyorsan leamortizálod a fékváltókarodat és a kézfejed is. Itt még nincs vége! A hídfő sem kerékpáros-barát!*

*Ha nem szállsz le, vagy nem jó ütemben emeled meg a kerekeidet, a „kígyóharapásos” defektet nagy eséllyel begyűjtesz, de a felnidbe is könnyen üthetsz mintát.)*

A gyepes vízparton van egy-egy szivárgóvíz-befolyás, de ez nem gond, ha nem váltasz rajta irányt. A partot *(az egykori medret)* a nyomvonal mentén, a balra kinyíló meredek emelkedőn hagyjuk el. Fent, szilárd burkolatra érünk. Itt már lakóházak között haladunk. Figyelni kell a nyomvonalat, de alapvetően toronyiránt - most valójában is-, célba véve a templom csúcsát. Megközelítve, némi lejtőt követően fel kell hajtani a gyepes templomdombra egy meredek emelkedőn. Az ellenőrzőpont *(066QR)* a túlsó oldalon, a terület É-i részén, a szegélyen körben haladva érhető el egy fa törzsén.

***7. résztáv:*** */* *Tiszaalpár / Templomdomb - Tőserdő / Emlékmű /*

A területet, a nyomvonal mentén haladva tudjuk elhagyni leszállás nélkül. Lent ismét lakóházak közé kerülünk. A figyelmes nyomvonalkontroll tud kisegíteni bennünket a település szélére, a vége felé szűk utcán keresztül. A lakott terület határában, kiérve a 4625-ös útra, legyünk körültekintőek! Jobbra, *(ÉNY)* haladunk tovább. Kereszteznünk kell az utat, hogy átjussunk a túlsó oldalon futó kerékpárútra. A nyomvonal nem a felhajtót keresi, hanem a legrövidebb utat az átjutáshoz. *(Felméréskor a kerékpárút építése a kezdeti stádiumában volt, nem lehetett látni, hogy hol lesznek felhajtók. Még a jelenlegi töltés sem volt meg, melyre most fel kell küzdeni magunkat. Kissé lejjebb gurulva a műúton, lendületből is felhajthatunk a kerékpárútra.)*

A vasút keresztezését követően a 4625-ös út vezeti a túrázót Tőserdő felé.

Átjutva a homokhát dombján, megpillantva a vasúti megállóhelyet, lassítsunk! Le kell kanyarodnunk jobbra *(K)*, a megállóhely mellett. Ismét talajútra térve leválunk a visszafelé bejárt nyomvonalról, mely a bal oldalon torkollik be. Ezzel meg is közelítettük a túra névadó területét, a Kontyvirág tanösvényt. Addig, míg nem érünk vissza ide a főútig, a kijelzőn lévő nyomvonal kell, hogy a legfőbb „támaszunk” legyen a navigációban a jelölt turistaösvények világában. Kissé beljebb a Majális-rét, és a Kastély-üdülő és egyéb „múltidézés” kelti fel a túrázó érdeklődését. Beérve az erdő mélyebb részére résen kell lenni! Rövid kitérő következik egy ellenőrzőpont beigazolása érdekében, a sárga sávjelzés mentén, keskeny ösvényen, dombtetőre mászva. A retró emlékmű mögött, egy akácfán vár a kód táblája *(068QR)*.

***8. résztáv:*** */* *Tőserdő / Emlékmű - Tőserdő / sétány K-i végpont /*

Visszatérve a kitérőből, egyre körültekintőbbnek kell lennünk! Részben a helyes irány eldöntése követeli ezt meg, részben a gyalogos kirándulók, sétálók sűrűsödése. Ahogy közelítünk a központi parkoló felé *(frekventált időszakban)* nő a számuk, és csökken a turisztikai felkészültségük, érettségük.

*(Könnyen találkozhatunk olyan „extrém-turistával”, aki negyedórája azt nem értette, hogy mit keres itt az útszélén ez a kerékpáros, hisz itt Ő autózik, most meg azon morog, hogy mi a francnak van azon a földúton, ösvényen bringás, amin tolja az 5-10 perces gyalogtúráját.)*

Mielőtt beérsz a központi részre, éles szögben, jobbra *(DK)* kell kitérni a holtág irányába. E szakaszon kettő közkút is „melléáll” a nyomvonalnak, ha szükséged lenne frissítésre.

Addig, míg nem haladsz el a kilátó mellett, tovább kell fokoznod a körülötted lévő „civilizált élőlények” kontrollját! Figyelned kell a neveletlen házi kedvencek mozgását, a neveletlen gazdáik szédelgését, és a kettejük között esetlegesen húzódó hosszú vezető szárat is! E tenyérnyi területen játszótér is van, mely a gyerkőcök önfeledt hancúrozásával is jár időnként. Te legyél figyelmes, ne várd el, hogy ők vegyenek észre!

Elhagyva a kilátót rohamosan csökken a népsűrűség. A sétányon haladva, a széles szakasz végén van a fordulópont. Itt található a legtávolabbi ellenőrzőpont a 069QR jelű táblával a víztől távolabb lévő oldalon, egy fatörzsön.

***9. résztáv:*** */* *Tőserdő / sétány K-i végpont - Kontyvirág Erdei Iskola /*

Visszafelé haladva már nem kell bemenni a legfrekventáltabb területre. A nyomvonal kiágazásnál, az emelkedőn felhajtva a strand sarkához érünk. Itt balra *(NYDNY)* fordulva haladunk tovább. A büfék melletti szakasz és a keresztező úton történő áthaladás jelentős figyelmet követel!

A parkolók melletti elhaladás után ismét természetközeli turistaútra kerülünk, a tanösvényre.

Követjük a nyomvonalat, megkerüljük a Kontyvirág Erdei Iskola területét. Felérve a murvás útra ismét szemlézhetjük az út jobb oldalát, hogy észrevegyük a ránk váró kontrollpontot *(070QR)*, mely egy akácfa törzsére lett telepítve.

***10. résztáv:*** */* *Kontyvirág Erdei Iskola - Tetves-halom) /* Csekkolást követően már szinte meg is pillantjuk a vasúti megállót, mely már ismerősként tekint ránk.

Innen az idefelé bejárt úton jutunk vissza Tiszaalpár határáig. Elérve a települést, bízzuk magunkat a kerékpárútra, és kövessük! A bicajút végénél a Táncsics Mihály utca viszi tovább a túrázót, jelentősebb irányváltások nélkül, de közben utcanévváltással. Az út végén, a „T” kereszteződésbe érve balra *(ÉK)*, a holtág irányába haladjunk tovább, kikerülve a játszóteret és a kondi-parkot. A 4501-es utat elérve jobbra *(DDK)* vezet a túra nyomvonala, egészen a település széle közelében található, éles „tükrös” kanyarig. Itt irányváltás nélkül hagyjuk el a számozott utat, de a biztonságos továbbhaladás érdekében pillantsunk fel a tükörbe, mert csak így látható be az út kanyarulata!

Elhagyva a lakott részt, ismét homok kerül a gumik alá. Az út jól kijárt és kisebb ívek mentén vezet el a már ismerős Tetves-halom tövébe, mely a résztáv végét is jelenti. A kontrollpont *(071QR)* az egyik akácfa törzsén várja a kód beolvasását.

***11. résztáv:*** */* *Tetves-halom - Alpár-réti ártézikút /*

Továbbhaladva a már ismert, homokos úton gurul a bringa. Elérve a kijelzőn látható nyomvonal betorkollást, ne térjünk ki rá, hanem tekerjünk tovább egyenesen a balunkon (odébb) található akácerdőig. Itt a kereszteződésben balra *(ÉK)* fordulva rendkívül hangulatos út vezet az akácosban egy „púpra”, majd le. Ne feledjünk a talajra is pillantani, mert az esetlegesen letört ágak tüskéi bosszúságot tudnak okozni.

Kiérve a fák közül, le kell gurulni a holtág végei között átvezető útra, majd át a meder túlsó oldalára.

Ha átértünk, a jobbra *(DDK)* vezető nyomvonal a hazatérő ág, mely a vízparttal párhuzamosan fut a gyepen.

A fent leírt legelőn betartandó instrukciókat ismét érvénybe szükséges léptetni, hisz ugyanazon területen bringázunk, csupán a másik szélen.

Elérve a kijártabb földutat keljünk át a holtágak között, betekintve a vízi világra. Átérve engedjük, hogy a nyomvonal bevezessen bennünket a közelben található 072QR ellenőrzőtáblához, mely egy ártézi kútnál található, az itatóvályú melletti fán.

***12. résztáv:*** */* *Alpár-réti ártézikút - Öregszőlők harangláb DK /*

Visszatekerve a rövid kitérőből, az eddigi irányban kell továbbhaladni a rét D-i szélén követve egy

holtágpart vezetését. Beérve a gyalogakácosba ismét összefutnak a nyomvonalak. Jobbra *(DK)* tartva hagyjuk el a területet, felhajtva a szőlők közé, a mérőtorony lábához, a jövetben már bejárt útvonalon.

Elérve a 45125-ös számú aszfaltozott utat, kövessük szűk kettő kilométeren keresztül, a nagy ívű kanyar kezdetéig. Itt a track iránymutatása alapján, fő irányunkat tartva, földes szakaszon vágunk le egy sarkot. Ismét aszfaltot érve, balra *(ÉK)* fordulva már csak követnünk kell az időközben 45118-as számúra változott szilárd burkolatot a szőlős kertek között, egész a már ismert haranglábnál található *(058QR)* kontrollpontig.

***13. résztáv:*** */* *Öregszőlők harangláb DK- Rajt-Cél (Dózsa-ház) /*

Felülve a bringára az árvízvédelmi töltés vezeti vissza a túrázót a szentesi kerékpárútig, a közúti hídon történő átkelés beiktatásával. Ezt a szakaszt már javarészt a jövetben bejárt, ismert részeken tesszük meg.

Feldolgozták: Virág Olga, 

*Tapasztalataidat, élményeidet őrömmel fogadjuk!
(Fotó és videó anyagokat is várunk.)*